**Izglītības kvalitātes valsts dienesta 2021.gadā īstenotie pasākumi pieaugušo izglītības pārraudzībā ESF** **projektā “Atbalsts bezdarbnieku izglītībai”**

Izglītības kvalitātes valsts dienests kā Nodarbinātības valsts aģentūras (NVA) sadarbības partneris darbības programmas "Izaugsme un nodarbinātība" 7.1.1.specifiskā atbalsta mērķa "Paaugstināt bezdarbnieku kvalifikāciju un prasmes atbilstoši darba tirgus pieprasījumam" Eiropas Sociālā fonda projektā „Atbalsts bezdarbnieku izglītībai” Nr.7.1.1.0/15/I/001 laika periodā no 2021.gada marta līdz decembrim ir veicis 276 izglītības programmu ekspertīzes, t.sk.: profesionālās tālākizglītības, profesionālās pilnveides, pieaugušo neformālās izglītības programmas un augstākās izglītības iestāžu studiju moduļus vai studiju kursu programmas.

Regulāri pārbaudīti izglītības programmu akreditācijas termiņi un mācību īstenošanas vietu adrešu aktualitāte visām izglītības iestāžu piedāvājumu sarakstos iekļautajām izglītības programmām un to īstenošanas vietām, izskatot 4460 programmas. Tika konstatētas 878 (20%) neatbilstības programmu akreditācijās vai programmu īstenošanas vietu adresēs.

Veiktas pārbaudes 42 izglītības iestādēs un sastādīti 128 pārbaudes akti, t.sk.:

* 81 pārbaudes akts pēc izglītības programmas, t.sk. izglītības programmas, kas tiek īstenota attālināti tiešsaistes platformā, īstenošanas uzraudzības;
* 19 pārbaudes akti pēc kvalifikācijas prakses īstenošanas pārbaudes;
* 28 pārbaudes akti pēc profesionālās tālākizglītības programmas profesionālās kvalifikācijas (PK) eksāmena pārbaudes.

No kopējā pārbaužu skaita 30 (23 %) gadījumos nav konstatēti pārkāpumi. No kopējā pārbaužu skaita 98 (77 %) gadījumos ir konstatēti pārkāpumi, no tiem 92 (72%) nebūtiski vai vidēji būtiski, 6 (5%) būtiski.

Nebūtiski vai vidēji būtiski pārkāpumi attiecas uz gadījumiem par datu ievadi datu bāzēs Valsts izglītības informācijas sistēmā (VIIS) vai Bezdarbnieku uzskaites un reģistrēto vakanču informācijas sistēmā, par projekta identitātes teksta ievadi/neievadi uz mācību materiāliem, par gadījumiem, kas attiecas uz tehniska rakstura kļūdām izglītības programmās vai to aktualizēšanas nepieciešamību un gadījumiem, kas attiecas uz daļēji pietiekamu materiālo bāzi kvalifikācijas eksāmenos.

Būtiski pārkāpumi attiecās uz gadījumiem, kad pedagogu izglītība un profesionālā kvalifikācija bija neatbilstoša, vai uz personu attiecās Izglītības likuma 50.pantā noteiktie ierobežojumi strādāt par pedagogu, un persona nebija saņēmusi Izglītības kvalitātes valsts dienesta izsniegto atļauju strādāt par pedagogu, vai nodarbības tika īstenotas nekvalitatīvi, par ko ir bijušas sūdzības, vai faktiski nenotika mācību nodarbība vai kvalifikācijas prakse, vai PK eksāmenu laikā būtiski netika ievērots normatīvajā regulējumā noteiktais u.c.

Pārbaudes akti pa izglītības programmām:

* 55 pārbaudes akti par profesionālās tālākizglītības programmām, t.sk. par 12 profesionālās tālākizglītības programmām, 24 PK eksāmeniem un 19 kvalifikācijas praksēm;
* 14 pārbaudes akti par profesionālās pilnveides izglītības programmām, t.sk. par 10 programmām un 4 noslēguma pārbaudēm;
* 59 pārbaudes akti par pieaugušo neformālās izglītības programmām.

2021.gada oktobrī izstrādātas aptaujas anketas izglītojamajiem par profesionālās tālākizglītības, profesionālās pilnveides un pieaugušo neformālās izglītības programmu īstenošanu, veikta anketu aprobācija novembrī un decembrī profesionālās tālākizglītības, profesionālās pilnveides izglītības un pieaugušo neformālās izglītības programmās. Uz anketu jautājumiem profesionālās tālākizglītības programmās atbildējuši 75 respondenti no 79. Aptaujas anketu rezultāti tiek īsumā izklāstīti arī pārbaudes aktos.

**Svarīgākie secinājumi** par vēroto/konstatēto 2021.gadā:

1. 77% gadījumu izglītības programmu, eksāmenu vai kvalifikācijas prakses īstenošanas pārbaudēs ir konstatēti pārkāpumi; 23% pārkāpumi nav konstatēti;

2. Jo retāk kāda mācību īstenošanas vieta tiek kontrolēta, jo lielāka iespēja/risks, ka mācības tiks īstenotas nekvalitatīvi (īpaši profesionālās kvalifikācijas eksāmenu norise, īpaši attālākajās īstenošanas vietās).

3. Izglītojamo aptaujas rezultāti identificē gan pozitīvo, gan problēmas mācību procesa norisē.

4. Ieraksti VIIS liecina, ka dažas projektā iesaistītās izglītības iestādes nav atjaunojušas datus par aktuālo mācību gadu, t.sk. par aktuālajām izglītības programmas īstenošanas vietu adresēm.

5. Izglītības iestādes veids/tips neatbilst tajā faktiski īstenotajām izglītības programmām un ir aktualizējams (piemēram, no Profesionālās tālākizglītības un pilnveides uz pieaugušo neformālās izglītības iestādi).

**Ieteikumi** Izglītības iestādēm, lai veicinātu kvalitatīvu programmu īstenošanu:

1.Izglītības iestādēm, kurām ir vairākas mācību īstenošanas vietas/adreses nepieciešams izstrādāt iekšējās kontroles sistēmu, t.sk. konkrētu mācību īstenošanas vietu apmeklējuma grafiku, ar mērķi kontrolēt izglītības kvalitāti, kā arī izstrādāt un aizpildīt veidlapu ar kritērijiem pēc kuriem kontrole tiek veikta.

2.Izglītības iestāžu administrācijai nepieciešams veikt regulāru programmu (PK eksāmenu norises, kvalifikācijas prakses norises) īstenošanas kvalitātes kontroli iestādes iekšējās kontroles sistēmas ietvaros, t.sk. tiešsaistes mācību procesā. Konstatēto fiksēt, piemēram, izglītības iestādes izstrādātā kontroles veidlapā. Saskaņā ar Profesionālās izglītības likuma 12. panta otrās daļas 5. punktā noteikto, pieaicināt PK eksāmena komisijā Nozares ekspertu padomes (NEP) deleģētu pārstāvi.

3.Izglītības iestādēm, kuras īsteno pieaugušo neformālās izglītības programmas, nepieciešams aktualizēt programmas, atbilstoši jaunākajām/aktuālām programmu izstrādes tendencēm.

4.Nepieciešams rosināt/veicināt izglītības iestādes, kuras īsteno profesionālās tālākizglītības programmas, izmantot jau izstrādātās modulārās profesionālās izglītības programmas, pamatojoties uz Valsts izglītības un satura centra izstrādātajiem modulāro izglītības programmu paraugiem.

5.NVA nepieciešams katru gadu/periodu pārskatīt/aktualizēt programmu piedāvājumu, sadarbībā ar NEP (piemēram, iesakām pieaugušo neformālās izglītības programmu “Corel Draw Graphics” aizstāt ar “Adoble Illustrator”, kas atbilst mūsdienu darba tirgus prasībām).

6.Turpināt īstenot uzsākto izglītības programmu, kvalifikācijas prakšu un profesionālās kvalifikācijas eksāmenu īstenošanas kontroli un kvalitātes izvērtējumu.

**Projektā “Atbalsts bezdarbnieku izglītībai” 2022.gadā plānotās darbības:**

1. Aktualizēt esošo pārbaudes aktu saturu atbilstoši praktiskiem novērojumiem (janvāris – februāris).
2. Vairāk pievērties izglītības programmu praktiskās daļas/nodarbību kontrolei (visu periodu).
3. Kvalifikācijas eksāmenu īstenošanas kvalitātes kontrolē lielāku vērību veltīt eksāmena praktiskās daļas norisei un materiāli tehnisko līdzekļu pielietošanai/esamībai eksāmenā (visu periodu), kā arī PK eksāmena komisijas izveides atbilstībai normatīvo aktu prasībām.
4. Izstrādāt vēl divu programmu aptaujas anketas – profesionālās tālākizglītības programmas moduļa vai moduļu kopas programmām un augstākās izglītības iestādes studiju moduļa vai studiju kursu programmām (janvāris – marts).
5. Veikt izglītības programmu izglītojamo anketēšanu atbilstoši izstrādātajām anketām (visu periodu).
6. Veikt ieteikumu izpildes monitoringu (janvāris – februāris).
7. Programmu ekspertīzes jomā – vairāk uzmanības pievērst profesionālās tālākizglītības programmas moduļa vai moduļu kopām vai augstākās izglītības iestādes studiju moduļa vai studiju kursu programmām (aprīlis – decembris).
8. Turpināt pieprasīt no izglītības iestādēm pierādījumus, apliecinājumus, ka darbā pieņemtais pedagogs atbilst Izglītības likuma 50.pantā noteiktajam vai ir saņēmis atļauju strādāt par pedagogu.

Informāciju sagatavoja:

Izglītības kvalitātes valsts dienesta

Licencēšanas un reģistru departamenta

Projekta koordinatore

Dzintra Kalniņa, 28614974

e-pasts: dzintra.kalnina@ikvd.gov.lv